Renjaer sterf ná ongeluk tydens byeenkomsFoto: Skermskoot/Google Maps Die Phakisa-renbaan is tussen Welkom en Odendaalsrus. Volgens Werner Vermaak, woordvoerder van ER24, het paramedici die byeenkoms bygewoon om mediese bystand te verskaf. “Die renmotorbestuurder het met sy renmotor teen ŉ ander renmotor gebots waarna sy motor omgeslaan en verskeie kere gerol het. Die man was in ŉ kritieke toestand en moes met meganiese toerusting uit die wrak verwyder word.” Volgens Vermaak het die man ernstige kopbeserings en verskeie breuke opgedoen. Daar is onmiddellik noodbehandeling op hom toegepas voor hy na die Mediclinic Welkom gehaas is vir verdere mediese sorg. Vermaak het gesê die man het ŉ paar uur ná sy aankoms by die hospitaal aan sy beserings beswyk. Die presiese omstandighede rakende die voorval word ondersoek.